Dôvodová správa

Všeobecná časť

Cieľom navrhovanej právnej úpravy je vytvoriť podmienky na účinnú ochranu zdravia zamestnancov pri práci s azbestom a materiálmi obsahujúcimi azbest v súlade s právom Európskych spoločenstiev. 
Uvedená problematika je v  súčasnosti upravená v § 13u zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov a v nariadení vlády Slovenskej republiky č. 39/2002 Z. z. o  ochrane zdravia pri práci s azbestom.
Nová právna úprava nadväzuje na zákon č. 126/2006 Z. z. o verejnom zdravotníctve a o zmene a doplnení niektorých zákonov, ktorým sa s účinnosťou od 1. júna 2006 zrušuje zákon Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov a nariadenie vlády č. 39/2002 Z. z. o ochrane zdravia pri práci s azbestom. 
Nová právna úprava zohľadňuje aj novú smernicu Európskeho parlamentu a Rady 2003/18/ES  z 27. marca 2003, ktorou sa mení a dopĺňa smernica Rady 83/477/EHS o ochrane pracovníkov pred rizikami súvisiacimi s vystavením azbestu pri práci.
Použitie azbestu pre jeho dobré technické vlastnosti bolo v minulosti veľmi široké najmä v stavebníctve, doprave a v spotrebnom priemysle. Azbest je dokázaný karcinogén pre ľudí a jeho výskyt v životnom a pracovnom prostredí predstavuje riziko ohrozenia zdravia ľudí, najmä zamestnancov, ktorí s ním manipulujú. 
Jednou zo základných povinností zamestnávateľa je vylúčiť riziko súvisiace s expozíciou zamestnancov azbestu pri práci. Navrhovaná právna úprava určuje povinnosti zamestnávateľa pred začatím prác, ktoré súvisia s rizikom expozície prachu z azbestu, ochranné opatrenia na obmedzenie prachu s obsahom azbestu a materiálov obsahujúcich azbest pri práci, požiadavky na meranie azbestu v pracovnom ovzduší, limitné hodnoty pre pracovné prostredie, požiadavky na odbornú prípravu zamestnancov, požiadavky na zdravotný dohľad a evidenciu a záznamy, ktoré je povinný viesť zamestnávateľ.
	Navrhovaná právna úprava je v súlade s  Ústavou Slovenskej republiky,  zákonom č. 126/2006 Z. z. o verejnom zdravotníctve a o zmene a doplnení niektorých zákonov a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná. 
	Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 

Osobitná časť

K § 1
Predmetom úpravy sú požiadavky na ochranu zdravia zamestnancov pred rizikami súvisiacimi s expozíciou prachu z azbestu a materiálov obsahujúcich azbest. Tieto požiadavky sú významné aj z ich preventívneho zamerania, pretože sa vzťahujú aj na všetky činnosti, pri ktorých môžu byť zamestnanci exponovaní prachu z azbestu alebo materiálov obsahujúcich azbest. Na účely nariadenia vlády sa definuje okruh vláknitých kremičitanov, na ktoré sa požiadavky ustanovené v nariadení vlády vzťahujú. 
K § 2
Jednou z významných povinností zamestnávateľa je vypracovať posudok o riziku, ak ide o činnosti, pri ktorých by zamestnanci mohli byť exponovaní prachu z azbestu alebo materiálov obsahujúcich azbest. Posudok o riziku musí zohľadňovať charakter a stupeň expozície a je potrebné ho aktualizovať vždy pri podozrení, že je nesprávny alebo pri zmene materiálu pri práci. Dôležitým ukazovateľom nielen pri posudzovaní rizika, ale aj pri ochranných a preventívnych opatreniach, ktoré nadväzujú na výsledky posudku o riziku, je technická smerná hodnota, ktorá sa ustanovuje vo vzťahu k osemhodinovému pracovnému času.

K § 3
Ustanovená oznamovacia povinnosť sa vzťahuje na všetky práce súvisiace s akoukoľvek činnosťou spojenou s expozíciou zamestnancov prachu z azbestu alebo materiálov obsahujúcich azbest. Oznámenie činnosti sa vyžaduje vždy pred začiatkom práce a oznámenie musí mať predpísané náležitosti.

K § 4
	Zákaz niektorých činností sa vzťahuje na taxatívne ustanovený okruh činností. Na odstraňovanie materiálov zo stavieb sa zákaz nevzťahuje, vyžaduje sa však oprávnenie, ktoré vydáva príslušný orgán verejného zdravotníctva podľa zákona č. 126/2006 Z. z. o verejnom zdravotníctve a o zmene a doplnení niektorých zákonov.

K § 5
Opatrenia na zníženie expozície sú dôležitými ochrannými opatreniami pred expozíciou azbestu alebo materiálov obsahujúcich azbest. Spoločnou črtou ochranných opatrení ustanovených v § 5 ods. 1 je zníženie expozície na najnižšiu možnú mieru. Ochranné opatrenia ustanovené v § 5 ods. 2 dopĺňajú opatrenia uvedené v § 5 ods. 1 a významnou mierou sa podieľajú na znížení expozície zamestnancov azbestu alebo materiálov obsahujúcich azbest.

K § 6
Ustanovujú sa opatrenia pri prekročení technickej smernej hodnoty, ktoré je povinný zamestnávateľ v prípade jej zistenia vykonať. 

K § 7
	Dodržanie technickej smernej hodnoty sa zisťuje pravidelným meraním azbestu v pracovnom ovzduší. V ustanoveniach § 7 sa upravujú požiadavky na meranie azbestu vrátane odberu vzoriek a hodnotenie výsledkov merania. V prílohe č. 1 sa ustanovuje referenčná metóda merania azbestu.

K § 8
	Osobitne sa upravujú povinnosti zamestnávateľa pri búracích prácach, údržbárskych prácach a iných činnostiach, pri ktorých je predpoklad prekročenia technickej smernej hodnoty. Pre tieto činnosti sa vyžaduje vypracovať plán práce, pre ktorý sa ustanovujú náležitosti. Význam osobitnej úpravy je podčiarknutý skutočnosťou, že ide o činnosti, pri ktorých je predpoklad prekročenia technickej smernej hodnoty, t.j. ide o činnosti so zvýšeným rizikom expozície zamestnancov prachu z azbestu alebo materiálov obsahujúcich azbest.

K § 9
	Odborná príprava zamestnancov je zameraná nielen na získanie potrebných vedomostí, ale aj zručností na výkon práce v expozícii azbestu alebo materiálov obsahujúcich azbest. Určuje sa obsah odbornej prípravy vzhľadom na charakter práce a povinnosti zamestnávateľa v odbornej príprave zamestnancov.

K § 10
	Ustanovujú sa povinnosti zamestnávateľa na zabezpečenie informovanosti zamestnancov o rizikách vyplývajúcich s expozície azbestu a všetkých opatreniach, ktoré je potrebné dodržiavať.

K § 11
	Ochrana zdravia zamestnancov nie je možná bez zdravotného dohľadu. Súčasťou zdravotného dohľadu sú lekárske preventívne prehliadky. Ustanovuje sa náplň vstupnej lekárskej preventívnej prehliadky, periodicita vykonávania lekárskych preventívnych prehliadok a doba uchovávania výsledkov lekárskej preventívnej prehliadky a výsledkov posúdenia zdravotnej spôsobilosti na prácu. Náplň 

K § 12
	Ustanovujú sa požiadavky na evidenciu a vedenie záznamov o expozícii zamestnancov  prachu z azbestu a materiálov obsahujúcich azbest, doba ich uchovávania a prístup zamestnancov a zástupcov zamestnancov pre bezpečnosť a ochranu zdravia pri práci k evidovaným dokumentom.

K § 13
	Ide o transpozičný odkaz na preberané právne akty Európskych spoločenstiev navrhovaným nariadením vlády.

K § 14
	Navrhuje sa účinnosť 1. júna 2006, t. j. v rovnakom termíne ako nadobúda účinnosť zákon č. 126/2006 Z. z. o verejnom zdravotníctve a o zmene a doplnení niektorých zákonov.

K prílohe č. 1
	V prílohe č. 1 je uvedená referenčná metóda na meranie azbestu, podľa ktorej sa majú realizovať odbery vzoriek a počítanie azbestových vlákien.

K prílohe č. 2
	V prílohe č. 2 je uvedená náplň lekárskej preventívnej prehliadky zamestnancov, ktorí budú vykonávať práce v expozícii azbestu.

K prílohe č. 3
	V prílohe č. 3 je uvedený zoznam preberaných právnych aktov Európskych spoločenstiev.